Хафез
Край на постите! Бият разтуптени гърди…

Превод от персийски (фарси): Йордан Милев, 1969

chitanka.info

Край на постите! Бият разтуптени гърди.

Кипна виното. Искай смело както преди!

Лицемерното време на молитвите спря.

И над нас се засмяха милиони звезди.

Не кълнете ония, дето пият със нас.

Ни позор, нито грешки подир тях не седи.

Не е страшен и този, дето там в полунощ

ще премине със песен покрай твойте врати.

По-добре да си с вино, ала не — с лицемер.

Щом е чисто сърцето — всеки тост не вреди.

И не сме ний аскети, и не сме ний сами —

всяка слабост човешка е и в нас от преди.

Да оставим там бога. И да бъдем добри.

Ако кажат — не бива! Ний ще кажем — бъди!

И сега ако с тебе ние пием добре,

виното не е криво, не е то от беди.

На пергел заприлича покрай нея Хафез,

но сърцето му — център е желязно и бди.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.